לבקשת המשרד להגנת הסביבה אישרה אתמול ועדת הפנים והגנת הסביבה עדכון של ששה חומרים שרובם מסרטנים וודאים או רעילים לאדם וקביעה של שני ערכי סביבה לראשונה בישראל. ערכי איכות האוויר שאושרו היום ונקבעו בשיתוף משרד הבריאות מחמירים מהתקנים הקיימים באירופה ואינם קיימים כערכי סביבה בארה"ב, מה שהופך את ישראל לאחת המדינות המתקדמות ביותר ברגולציה הסביבתית.
אחד החומרים שעודכנו והוחמרו הוא הבנזן, המוגדר כמסרטן ודאי לאדם ונפלט מפעילות בבתי זיקוק, חוות מכלי דלק, תחנות דלק וכלי רכב. בנוגע לבנזן הערך הוחמר ביחס לערך שנקבע בתקנות האיחוד האירופי ונקבע בהתאם להמלצת ארגון הבריאות האמריקאי.
מיום כניסתם של הערכים החדשים לתוקף הם ישמשו בניטור ומדידת מזהמים ברחבי הארץ בפעילות המשרד להגנת הסביבה בפיקוח ואכיפה על תעשיות ויהוו שיקול מרכזי בקביעת מדיניות בגופי התכנון.